બાપુનગર વિસ્તારમાં આવેલ ગાયત્રી એપાર્ટમેન્ટમાં રહેતા અને રિક્ષા ચલાવીને પોતાનું ગુજરાન ચલાવતા ઇમરાનખાન હમીદખાન પઠાણે બાપુનગર પોલીસ સ્ટેશનમાં આસિફ કુરેશી નામના યુવક વિરુદ્ધમાં ફરિયાદ કરી છે. તારીખ 22મી જુલાઇના રોજ સાંજના 6 વાગ્યાની આસપાસ ઇમરાનખાન રિક્ષા લઇને જતો હતો ત્યારે તેના ઘર પાસે આવેલા એક પાર્લરમાં મહોમદ તથા આસિફ નામના યુવકો કોઇ કારણોસર ઝઘડો કરતા હતા. દરમિયાનમાં ઝઘડો શાંત કરાવવા માટે ઇમરાનખાન વચ્ચે પડ્યો હતો. બન્ને વચ્ચે ઝઘડો શાંત થતાં આસિફ કુરેશી (રહે વટવા બીબી તળાવની પાસે) તું કેમ વચ્ચે આવે છે તેમ કહીને ઇમરાનખાનને ગાળો બોલવાનું શરૂ કર્યું. ઇમરાને ગાળો બોલવાની ના પાડતાં આસિફ એકદમ ઉશ્કેરાયો હતો અને તેની પાસે રહેલું ચપ્પુ કાઢીને ઇમરાનને મારી દીધું હતું. ઇમરાનને ગંભીર ઇજા પહોંચતા તેને 108 એમ્બ્યુલન્સ મારફતે શારદાબેન હોસ્પિટલમાં ખસેડવામાં આવ્યો હતો. ત્યારે હુમલો કરીને આસિફ ફરાર થઇ ગયો હતો. બાપુનગર પોલીસ આસિફ વિરુદ્ધમાં ગુનો દાખલ કરીને તપાસ શરૂ કરી છે.